यहाँ क्षणवाद के विविध साहित्यिक रूपों के विवेचन के लिए समय नहीं है. यदि सूक्ष्म विश्लेषण किया जाय तो लघुमानव, लघुपरिवेश, सार्थकता, सृजन आदि अनेक मान्यताओं से इसके संबंध-सूत्रों का पता चल सकता है. नई कविता के सन्दर्भ में ‘क्षण’ सम्बन्धी इस विवेचन का प्रयोजन यह है कि इस बुनियादी इकाई के आधार पर नई कविता को समझने और समीक्षा करने की कोशिश की जाय. मेरा विश्वास है कि इस आधार पर नई कविता की सीमाओं और सम्भावनाओं का पता अधिक अच्छी तरह लग सकता है.